NARIADENIE KOMISIE (ES) č. 780/2009
z 27. augusta 2009,
ktorým sa stanovujú vykonávacie predpisy k článku 28a ods. 2 tretiemu pododseku a článku 96 ods. 2 tretiemu pododseku Podmienok zamestnávania ostatných zamestnancov Európskych spoločenstiev
KOMISIA EURÓPSKYCH SPOLOČENSTIEV,
so zreteľom na Podmienky zamestnávania ostatných zamestnancov Európskych spoločenstiev stanovené nariadením Rady (EHS, Euratom, ESUO) č. 259/68 (1), a najmä na jeho článok 28a ods. 2 tretí pododsek a článok 96 ods. 2 tretí pododsek,
so zreteľom na stanovisko Výboru odborníkov zriadeného podľa odseku 2 uvedených článkov,
keďže:
(1)
V článku 28a ods. 2 treťom pododseku a článku 96 ods. 2 treťom pododseku Podmienok zamestnávania ostatných zamestnancov Európskych spoločenstiev sa stanovujú podmienky poskytovania príspevku v nezamestnanosti bývalým dočasným zamestnancom a bývalým zmluvným zamestnancom, ktorí sú po skončení služobného pomeru s inštitúciou Európskych spoločenstiev nezamestnaní.
(2)
Komisia má stanoviť predpisy potrebné na vykonávanie odseku 2 uvedených článkov.
(3)
Je potrebné zaistiť, aby bývalí dočasní alebo zmluvní zamestnanci plnili povinnosti stanovené právnymi predpismi, ktoré uplatňujú príslušné orgány v mieste ich bydliska, rovnako, ako keby poberali dávku v nezamestnanosti podľa uvedených právnych predpisov.
(4)
Vzťahy medzi osobami, ktoré majú nárok na príspevok v nezamestnanosti, a správnymi orgánmi na jednej strane a medzi vnútroštátnymi orgánmi a orgánmi Spoločenstiev na strane druhej sa musia riadiť snahou o zjednodušenie postupov.
(5)
Zvýšenie efektívnosti spolupráce medzi vnútroštátnymi orgánmi, ktoré sú príslušné pre oblasť zamestnanosti a nezamestnanosti, a Komisiou spočíva predovšetkým vo výmene informácií elektronickou cestou, a to najmä v rámci projektu EESSI (elektronická výmena informácií o sociálnom zabezpečení),
PRIJALA TOTO NARIADENIE:
Článok 1
Na získanie nároku na príspevok v nezamestnanosti uvedený v článku 28a ods. 2 treťom pododseku a článku 96 ods. 2 treťom pododseku Podmienok zamestnávania ostatných zamestnancov Európskych spoločenstiev musí bývalý dočasný alebo zmluvný zamestnanec Spoločenstiev, ktorý spĺňa podmienky stanovené v odseku 1 uvedených článkov, splniť tieto formálne náležitosti:
1.
do ôsmich dní od skončenia služobného pomeru predložiť inštitúcii Spoločenstiev, ktorej bol zamestnancom, vyhlásenie, v ktorom uvedie:
a)
že je po skončení služobného pomeru nezamestnaný;
b)
že má bydlisko alebo si zriadil bydlisko na území členského štátu Spoločenstiev;
c)
miesto a adresu svojho bydliska;
2.
a
a)
zaregistrovať sa čo najskôr ako uchádzač o zamestnanie na príslušnom úrade práce v mieste svojho bydliska, a to najneskôr do tridsiatich dní od skončenia služobného pomeru v inštitúcii Spoločenstiev;
b)
ak vnútroštátne právne predpisy stanovujú dávku v nezamestnanosti, podať čo najskôr žiadosť o túto dávku príslušnému orgánu alebo inštitúcii v mieste svojho bydliska, a to najneskôr do tridsiatich dní od skončenia služobného pomeru v inštitúcii Spoločenstiev;
3.
pri registrácii uvedenej v odseku 2 písm. a) predložiť potvrdenie, ktoré mu vydala inštitúcia Spoločenstiev, ktorej bol zamestnancom, vyššie uvedenému úradu práce, ktorý toto potvrdenie bezodkladne vyplní, a to aspoň oddiel potvrdzujúci registráciu danej osoby ako uchádzača o zamestnanie. Potvrdenie, ktorého vzor je pripojený k tomuto nariadeniu, môže by nahradené zjednodušeným oznámením zaslaným napríklad elektronicky, a to na základe dohody medzi Komisiou zastupujúcou všetky inštitúcie Spoločenstiev a dotknutými vnútroštátnymi orgánmi;
4.
takto vyplnené potvrdenie bezodkladne zaslať inštitúcii Spoločenstiev, ktorej bol zamestnancom;
5.
plniť povinnosti a podrobiť sa kontrolám, ktoré pre uchádzačov o zamestnanie a príjemcov dávok v nezamestnanosti alebo iných dávok rovnakého charakteru stanovujú právne predpisy uplatňované príslušnými orgánmi v mieste jeho bydliska;
6.
a
a)
počínajúc druhým kalendárnym mesiacom nasledujúcim po mesiaci, v ktorom došlo k registrácii uvedenej v odseku 2, predložiť na začiatku každého mesiaca formulár potvrdenia orgánom príslušným pre oblasť zamestnanosti a prípadne orgánom príslušným pre oblasť nezamestnanosti v mieste svojho bydliska, ktoré týmto spôsobom čo najskôr potvrdia:
-
či je evidovaný ako uchádzač o zamestnanie a či požiadal o dávku v nezamestnanosti alebo iné dávky rovnakého charakteru v súlade s vnútroštátnymi právnymi predpismi v mieste svojho bydliska,
-
či splnil povinnosti uvedené v odseku 5,
-
či má nárok na dávku v nezamestnanosti alebo na iné dávky rovnakého charakteru, a ak áno, aká je ich výška a doba poskytovania;
b)
do pätnástich dní odo dňa vydania potvrdenia uvedeného v písmene a), ktorého vzor je pripojený k tomuto nariadeniu, zaslať uvedené potvrdenie inštitúcii Spoločenstva, ktorej bol zamestnancom, ktorá ho bezodkladne zašle Komisii. Potvrdenie môže by nahradené zjednodušeným oznámením zaslaným napríklad elektronickou cestou, a to na základe dohody medzi Komisiou zastupujúcou všetky inštitúcie Spoločenstva a dotknutým úradom práce.
Článok 2
Bývalý dočasný alebo zmluvný zamestnanec je povinný bezodkladne informovať inštitúciu, ktorej bol zamestnancom, a Komisiu o každej zmene svojej situácie alebo zmene situácie svojich rodinných príslušníkov, ktorá ma vplyv na uplatňovanie ustanovení článku 28a ods. 2 tretieho pododseku a článku 96 ods. 2 tretieho pododseku Podmienok zamestnávania ostatných zamestnancov Európskych spoločenstiev.
Článok 3
Bývalý dočasný alebo zmluvný zamestnanec je aj v prípade straty nároku na vnútroštátne dávky podľa platných vnútroštátnych právnych predpisov naďalej povinný plniť povinnosti a podrobiť sa kontrolám, ktoré sú stanovené pre príjemcov týchto dávok, aby si zachoval nárok na príspevok ustanovený v článku 28a ods. 2 treťom pododseku a článku 96 ods. 2 treťom pododseku Podmienok zamestnávania ostatných zamestnancov Európskych spoločenstiev. Príslušné orgány v mieste jeho bydliska sú tiež naďalej povinné ukladať uvedené povinnosti a vykonávať uvedené kontroly.
Článok 4
Keď si bývalý dočasný alebo zmluvný zamestnanec, ktorý splnil všetky formálne náležitosti uvedené v článku 1 v jednom členskom štáte, zriadi svoje bydlisko v inom členskom štáte počas obdobia poskytovania príspevku v nezamestnanosti podľa článku 28a ods. 4 a článku 96 ods. 4 Podmienok zamestnávania ostatných zamestnancov Európskych spoločenstiev, musí sa najneskôr do tridsiatich dní zaregistrovať ako uchádzač o zamestnanie v krajine svojho nového bydliska a splniť všetky formálne náležitosti uvedené v článku 1.
Článok 5
Nariadenie Komisie (ESUO, EHS, Euratom) č. 91/88 z 13. januára 1988, ktorým sa určujú opatrenia na uplatňovanie článku 28a ods. 2 Podmienok zamestnávania ostatných zamestnancov Európskych spoločenstiev (2), sa zrušuje.
Článok 6
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 27. augusta 2009